
ОБЩИНСКИ СЪВЕТ – РУДОЗЕМ
ДОКЛАДНА
от
ИНЖ. НЕДКО КУЛЕВСКИ
КМЕТ НА ОБЩИНА РУДОЗЕМ

Относно: Формиране на паралелки с брой ученици под минималния норматив в СУ „Св. св. Кирил и Методий“ – гр. Рудозем за учебната 2026/2027 година


УВАЖАЕМИ ГОСПОДИН ПРЕДСЕДАТЕЛ,

УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,


В Община Рудозем е постъпил Доклад с изх. № 1095/07.08.2026 г. от директора на СУ „Св. св. Кирил и Методий“ – гр. Рудозем, заведен с вх. № 31-00-31/07.08.2026 г., съдържащ информация за готовността на училището за учебната 2026/2027 година, включително за прогнозния брой ученици и разпределението им по паралелки.


По представените данни през учебната 2026/2027 година в СУ „Св. св. Кирил и Методий“ – гр. Рудозем се обучават 541 ученици от I до XII клас, разпределени в 28 паралелки.


Съгласно Приложение № 7 към чл. 53 от Наредбата за финансирането на институциите в системата на предучилищното и училищното образование минималният норматив за броя на учениците в паралелка в неспециализираните училища е 16 ученици за I–IV клас и 18 ученици за V–XII клас.


От представеното от директора разпределение на учениците по паралелки е видно, че с брой ученици под минималния норматив са следните паралелки:

· V „б“ клас – 16 ученици; 

· VIII „б“ клас – 14 ученици; 

· IX „а“ клас – 14 ученици; 

· IX „в“ клас – 10 ученици; 

· X „в“ клас – 15 ученици; 

· XI „в“ клас – 12 ученици; 

· XII „а“ клас – 15 ученици. 


Всички посочени паралелки са с не по-малко от 10 ученици, поради което за тях е приложим редът по чл. 68, ал. 1, т. 2 от Наредбата за финансирането на институциите в системата на предучилищното и училищното образование.


Съгласно чл. 68, ал. 2 от Наредбата изключението от минималния брой ученици се допуска с разрешение на финансиращия орган при условията, определени в същата разпоредба. Разрешението се издава по мотивирано искане на директора на училището, към което се прилага становище на началника на съответното Регионално управление на образованието, съгласно чл. 68, ал. 8 от Наредбата.


По данните, представени от директора, общият брой ученици в паралелките от I до VII клас е 282 ученици, а в паралелките от VIII до XII клас – 259 ученици. Тъй като броят на учениците надвишава праговете, определени в чл. 68, ал. 4 от Наредбата, съгласно чл. 68, ал. 5 допълнителни средства извън определените по стандарти се осигуряват по преценка на финансиращия орган, ако това е необходимо, като размерът им се определя от финансиращия орган.


Предвид изложеното и необходимостта от осигуряване на нормалното протичане на учебния процес през учебната 2026/2027 година считам, че следва да бъдат предприети необходимите действия по реда на чл. 68 от Наредбата за формиране на посочените паралелки с брой ученици под минималния норматив.


На основание чл. 17, ал. 1, т. 3 и чл. 21, ал. 1, т. 23 и ал. 2 от Закона за местното самоуправление и местната администрация, чл. 294, т. 2 от Закона за предучилищното и училищното образование и чл. 68, ал. 1, т. 2, ал. 2, ал. 5 и ал. 8 от Наредбата за финансирането на институциите в системата на предучилищното и училищното образование, предлагам Общински съвет – Рудозем да приеме следното

ПРОЕКТ ЗА РЕШЕНИЕ:

1. Общински съвет – Рудозем дава съгласие, при спазване на условията и реда на чл. 68 от Наредбата за финансирането на институциите в системата на предучилищното и училищното образование, за учебната 2026/2027 година да бъдат формирани следните паралелки с брой ученици под минималния норматив в СУ „Св. св. Кирил и Методий“ – гр. Рудозем:
· V „б“ клас – 16 ученици; VIII „б“ клас – 14 ученици; IX „а“ клас – 14 ученици; IX „в“ клас – 10 ученици; X „в“ клас – 15 ученици; XI „в“ клас – 12 ученици; XII „а“ клас – 15 ученици.

2. Възлага на Кмета на Община Рудозем, в качеството му на представител на финансиращия орган, след представяне на мотивирано искане от директора на училището и становище на началника на Регионално управление на образованието – Смолян, да предприеме необходимите действия по разрешаване формирането на паралелките по т. 1 при условията и по реда на чл. 68 от Наредбата.

3. При установена необходимост от допълнително финансиране средствата за паралелките по т. 1 да бъдат осигурени при условията на чл. 68, ал. 5 от Наредбата за финансирането на институциите в системата на предучилищното и училищното образование.
Приложение: Доклад с изх. № 1095/07.08.2026 г. от директора на СУ „Св. св. Кирил и Методий“ – гр. Рудозем, заведен в Община Рудозем с вх. № 31-00-31/07.08.2026 г.

